text: No tot és entrenament!! – Ara
  La importància de l'alimentació quan fem esport i abans de fer-lo.
  Imaginem que estem corrent una cursa de muntanya –i poso aquest exemple perquè m'és el més familiar-, segurament hem estat entrenant fa dies, mesos… però en un moment determinat notem com ens minven les forces i comencem a dubtar de si podrem continuar. El cervell ens demana que parem, estem molt cansats… com pot ser?
  Si mirem enrere i analitzem l'alimentació de les 24-36 hores abans i la de durant la cursa, segurament hi trobarem la resposta.
  L'alimentació abans i mentre estem fent una activitat física de resistència determina que tinguem el combustible necessari per dur-la a terme. De la mateixa manera que el que mengem un cop finalitzada ens permetrà una bona recuperació tant dels nostres dipòsits de glicogen com dels músculs (però d'això en parlarem en una altra ocasió).
  Us donaré unes pautes generals i entenedores.
  L'alimentació abans:
  Per a activitats de 60-90 minuts, la càrrega dels dipòsits de glicogen muscular (el combustible dels músculs) s'aconsegueix consumint una dieta alta en carbohidrats durant les 24-36 h prèvies. Això es tradueix en que el dia abans, els primers plats dels àpats hauran d'estar basats en aliments rics en carbohidrats de lenta assimilació com ara pasta, arròs, pa… la resta de l'àpat haurà de contenir verdures, aliments rics en proteïnes i fruita.
  El mateix dia de l'activitat o de la cursa per exemple, de 3 a 6 hores abans de començar, ingerirem carbohidrats d'alt índex glucèmic (arròs, pasta, pa…). És aconsellable no menjar durant les 2 o 3 hores prèvies a l'inici de l'entrenament. Un àpat molt enèrgic abans de començar l'entrenament pot produir letargia.
  Poc abans d'iniciar l'exercici, uns 30 minuts, es poden consumir hidrats de carboni que elevin o mantinguin la glucosa sanguínia sense incrementar gaire la producció d'insulina, això podria ser una barreta o un gel o una fruita (cal anar en compte perquè en alguns esportistes els hi produeix hipoglucèmia per efecte rebot).
  Alimentació durant:
  Durant una pràctica de resistència ingerir hidrats de carboni farà que el cansament aparegui més tard i incrementa la capacitat de fer esforços de més intensitat en moments determinats, per exemple una pujada si estem corrent per muntanya. Cal consumir de 30 a 60 g de carbohidrats cada hora (un gel sol aportar uns 25 o 30 g de carbohidrats) si l'exercici no dura més de 3 hores. I 90 g o més si dura més de 3h. Per comoditat, es poden prendre en forma de barretes i gels, però pot ser fruita, fruita seca o un petit entrepà.